section_heading: Vancouver Grizzlies
paragraph_text: Izabran je kao treći izbor NBA drafta 1996. godine od strane Vancouver Grizzliesa. Njegov utjecaj na igru Grizzliesa bio je vidljiv nakon samo nekoliko utakmica te je na kraju sezone, s prosjekom od 18.7 poena, 6.9 skokova i 2.2 asistencije za 35 minuta u igri, završio treći u izboru za novaka godine te je izabran u All-Rookie prvu petorku. U svojoj drugoj sezoni u dresu Grizzliesa, Abdur-Rahim je prosječno postizao 22.3 poena, 7.1 skokova i 2.6 asistencije po utakmici, ali njegovi Grizzliesi nikako nisu mogli ostvariti doigravanje. Iduće sezone Abdur-Rahim popravlja svoj prosjek te prosječno postiže 23 poena, 7.5 skokova i 3.4 asistencije po utakmici, ali unatoč njegovim sjajnim igrama, Grizzliesi nikako ne uspijevaju dalje od posljednja dva mjesta u diviziji. U sezoni 2000./01., Abdur-Rahim je, kao i prethodne četiri sezone, imao prosjek iznad 20 poena po utakmici te je predvodio momčad u poenima i skokovima. 1. prosinca 2000., u utakmici s Indiana Pacersima, Abdur-Rahim dokazao je koliko je važan za momčad Grizzliesa jer je, u 4. četvrtini utakmice, posljednjih 20 momčadskih poena postigao on sam i donio vrijednu pobjedu svojoj momčadi.